Foto’s: Drie sterf in KZN-ongelukEmpangeni-ongeluk (Foto: Netcare 911) Drie persone is Donderdagoggend omstreeks 11:00 dood in Empangeni in KwaZulu-Natal. Shawn Herbst, woordvoerder van Netcare 911, sê volgens berigte het die bestuurder van ŉ wipvragwa beheer verloor oor die voertuig en die vragmotor het ŉ motor getref. Twee insittendes in die motor is oorlede. Die vragmotor het daarna ŉ vroulike voetganger getref en sy is op slag dood voor die vragmotor die pad verlaat en in ŉ buitegebou by die ingang van ŉ skool vasgejaag het. “ŉ Man in die gebou het ernstige beserings opgedoen ná hy getref is. Hy is op die toneel behandel,” het Herbst bygevoeg. Die bestuurder van die vragmotor het ook ernstige beserings opgedoen. Hy is later met ŉ Netcare 911-helikopter na ŉ spesialis-fasiliteit geneem.